ועדת הפנים ואיכות הסביבה, כנסת 17, פרוטוקול מספר 476, 2008-11-05 10:00

אופיר פינס-פז: שלום לכם, אני מתכבד לפתוח את הישיבה.

אופיר פינס-פז: כיום, באופן מעשי, נסגרת הכנסת, וחשבתי שכדאי לעשות מאמץ נוסף בענין התקנות, למרות שאני מגנה את התנהגות הממשלה בעניין הזה.

אופיר פינס-פז: התקנות האלה אושרו לפני שנה בנוכחות השר להגנת הסביבה, שהוא הגורם הראשי שמייצג את הממשלה בעניין הזה.

אופיר פינס-פז: התקנות נחתמו על דעתו ולמרות זאת לא פורסמו מעולם על רקע התנגדותו של שר התקשורת.

אופיר פינס-פז: הדבר הזה לפי דעתי גרם נזק ניכר לתושבי מדינת ישראל, ופגע קשות ביכולת לאכוף את החוק, את חוק הקרינה הבלתי מייננת.

אופיר פינס-פז: זה חמור, אבל זה מה שהיה.

אופיר פינס-פז: כרגע הבנתי שהמשרד להגנת הסביבה ביקש לתקן את התקנות בסעיף שהוא שנוי במחלוקת בין המשרד לבין משרד התקשורת.

אופיר פינס-פז: היועץ המשפטי לוועדה הנחה אותי שאין צורך לדון בכל יתר סעיפי התקנות שאושרו.

אופיר פינס-פז: לא נפתח אותן, כי אחרת לא נסכם את זה גם בעוד שנה.

אופיר פינס-פז: אנחנו נדון רק בסעיף 8, שבו הממשלה מבקשת לערוך תיקון.

אופיר פינס-פז: אני מבקש שתציגו את הסעיף הנוכחי ואת הסעיף המתוקן.

הדס פיקסלר: אם לדייק מדובר על תקנות משנה 8(ה) ו- 8(ז), שבהם נעשה שינוי לעומת הנוסח שהוועדה אישרה.

הדס פיקסלר: הנוסח שאושר בוועדה ולו התנגד משרד התקשורת, היה נוסח שאמר שממונה על פי חוק הקרינה הבלתי מייננת יוכל לאשר הקמה והפעלה של מקור קרינה על מרפסת גג רק "במקרים חריגים", בלי לפרט מה הם המקרים החריגים.

הדס פיקסלר: כעת אנחנו מציעים שבכפוף לשאר כל הוראות התקנות, כלומר – בכפוף לעמידה בכל תקני הבטיחות שהתקנות מפרטות, כאשר מבקשים להקים מקור קרינה על מרפסת גג, תהיה דרישה נוספת על כל הדרישות שהתקנות דורשות ממילא, והדרישה הנוספת היא שמבקש ההיתר צירף לבקשה תצהיר לפיו המיקום המבוקש נחוץ לו כדי לקיים תנאי הרשיון שלו לפי חוק התקשורת, ובנוסף – נבחנו חלופות, והמיקום הזה הוא המתאים מבין החלופות האחרות, ככל שקיימות.

הדס פיקסלר: הוספנו דרישה שאם מבקש ההיתר היה תאגיד, התצהיר צריך להיות חתום בידי נושא משרה באותו תאגיד, ויש הגדרות מה היא "מרפסת גג" ומי הוא "נושא משרה" והפניה לחוק התקשורת.

הדס פיקסלר: זה (ה).

הדס פיקסלר: תקנת משנה (ז) נגזרת מהשינוי שנעשה – שאומר שהוראות התקנה המקבילות לא יחולו על מקור קרינה שהוא מקור קרינה קיים, שהוקם לפני התקנות.

הדס פיקסלר: גם זה הוסכם, בזמנו, רק לא היה בנוסח, ואנחנו הוספנו את זה לפה.

הדס פיקסלר: לנוסח הזה קיבלנו את הסכמת שר התקשורת.

הדס פיקסלר: (קוראת את 8(ה) ו-8(ז).

אופיר פינס-פז: זה מרחיק לכת.

אופיר פינס-פז: תרענני את זיכרוננו מה זה "מרפסת גג".

הדס פיקסלר: אני אסביר מבחינה עובדתית, ואחרי זה – מנהל התכנון והבניה, אם משרד הפנים רוצה.

הדס פיקסלר: זה בדיוק כמו גג, זה פשוט צמוד לדירה אחת, ולא גג משותף לכל דיירי הבניין.

הדס פיקסלר: לכן, כשרוצים להקים שם מקור קרינה, אז במקום לבקש את ההסכמה של כל דיירי הבניין - -

אופיר פינס-פז: זה מרפסת של דייר.

תומר רוזנר: זה גג של דייר.

הדס פיקסלר: האיסור על דירות מגורים ועל מרפסות רגילות קיים בתקנות.

הדס פיקסלר: מבחינתנו, מבחינת היבט של בטיחות קרינה, מרפסת גג היא כמו גג.

הדס פיקסלר: אין כאן משהו יוצא דופן.

ליאור כץ: אני מופיע היום גם מטעם עירית הרצליה וגם מטעם מרכז השלטון המקומי.

ליאור כץ: אני מחליף את נועה בן אריה, לבקשתה.

ליאור כץ: לנו, לרשויות המקומיות, יש בעיה עם שני הסעיפים הללו, גם עם ההכנסה של מרפסת הגג, וגם עם הסעיף של הרטרואקטיביות.

ליאור כץ: הרשויות המקומיות, אני אציין – אנחנו לא מתנגדים להקמה של אנטנות סלולאריות.

ליאור כץ: אנחנו כן נאבקים, לאורך כל השנים האחרונות, על שלושה דברים בסיסיים: על כך שהקמה של אנטנות תיעשה בצורה מסודרת דרך בקשות להיתרים מהרשויות המקומיות, היתרי בניה, על יידוע הציבור, ועל כתבי שיפוי, על מנת שאם מקימים לאדם ממול הבית שלו אנטנה, שהוא יוכל להגיש תביעה לפיצויים על ירידת ערך הדירה שלו ולקבל שיפוי מהחברה הסלולארית.

ליאור כץ: אלה שלושת הדברים.

ליאור כץ: שלושת הדברים הבסיסיים האלה נמנעים על ידי התרגיל, so called, שנקרא – מרפסות גג.

ליאור כץ: מדוע?

ליאור כץ: -מכיוון שמרפסת גג היא חלק מדירת מגורים, וזה בדיוק היה כל הרעיון של להכניס את מרפסות הגג.

ליאור כץ: למה דווקא להתעקש להכניס אנטנות לתוך דירות מגורים?

ליאור כץ: מכיוון שבתוך דירות מגורים מוגדר, על פי חוק התכנון והבניה, שאין צורך בהיתר בנייה.

ליאור כץ: ברגע שאין צורך בהיתר בניה גם אין צורך – לא בידוע הציבור ולא בכתב שיפוי, וכל האנשים שגרים מסביב - -

אופיר פינס-פז: למה בתוך דירה לא צריך שום דבר?

ליאור כץ: כיוון שזה נקרא שינוי פנימי.

ליאור כץ: שינוי פנימי בדירה, על פי חוק התכנון והבניה לא מצריך - -

אופיר פינס-פז: זה לא שינוי פנימי.

אופיר פינס-פז: זה על הגג, על המרפסת.

אופיר פינס-פז: למה זה התפרש כשינוי פנימי?

ליאור כץ: מכיוון שהמרפסת היא חלק אינטגרלי מהדירה, מדירת המגורים.

ליאור כץ: ולכן, כל פעולה שאתה עושה בתוך המרפסת – המרפסת היא חלק מהדירה.

אופיר פינס-פז: אם אתה שם פרגולה במרפסת שלך – אתה רוצה להגיד לי שלא צריך רשיון?

ליאור כץ: על פרגולה אתה צריך לקבל היתר בניה.

ליאור כץ: הנושא הזה של מרפסות גג מתחבר לנושא של מתקן גישה אלחוטית, שאלה, למעשה, אנטנות סלולאריות - -

אופיר פינס-פז: פה אתה עולה על נקודה חשובה – שאנחנו נצטרך להכניס סייג לתקנות שזה לא יחול על מתקני גישה .

אופיר פינס-פז: כי אי אפשר להחזיק במקל משני הקצוות.

אופיר פינס-פז: אם היינו מעבירים את החוק של מתקני גישה- משום מה החוק הזה נבלם בוועדת ההסכמות - הייתי מאשר את זה בלי שום סייגים.

אופיר פינס-פז: הייתי אומר שאם סגרנו מסלול אחד, אי אפשר לסגור את הכל.

אופיר פינס-פז: אבל משום שהמסלול של מתקני גישה לא נסגר, וממש לא ברור אם הוא ייסגר בכנסת הבאה, וממש לא ברור אם הוא ייסגר בבית המשפט - אזי אני חושב שאם מאשרים את זה, צריכים לכתוב בצורה מסודרת שזה לא מסלול למתקני גישה.

אופיר פינס-פז: זה מסלול לאנטנות.

ליאור כץ: אני אזכיר- בהליכי החקיקה של חוק הקרינה, שמכוחו אנחנו יושבים כאן על התקנות, בזמנו דובר על להכניס את ההגבלות הללו לגבי הקמה ובנייה של אנטנות, ונעשתה פשרה, והפשרה שעוגנה בתוך החוק היתה – להשאיר בתקנות.

ליאור כץ: הנה אנחנו באים לתקנות, וכעת, באמצעות האלמנט של מרפסות גג אנחנו בורחים החוצה, למעשה.

אופיר פינס-פז: איזה תוצאה אתה רוצה שתהיה, שאנחנו שוב נהיה בלי תקנות?

ליאור כץ: אבל כאן כדאי לזכור שלעניין הזה אין צורך בהסכמה משרד התקשורת, על פי קביעה של החוק, ועל פי הסתייגות של - -

אופיר פינס-פז: נו, באמת.

אופיר פינס-פז: אתה קובע שאין צורך באישור שר התקשורת - -

ליאור כץ: אין צורך בהסכמה.

ליאור כץ: - - התייעצות.

אופיר פינס-פז: לאן אתה רוצה להביא אותנו?

ליאור כץ: אני הייתי מבקש לסייג את מרפסות הגג.

ליאור כץ: אם רוצים להקים על גגות – אין כל בעיה, אבל שזה יהיה עם היתרי בניה.

ליאור כץ: לא בחלק מדירות מגורים באופן שזה עוקף את היתרי הבניה.

ליאור כץ: מילה אחרונה – הדבר הזה גם עלול לכבול ולהגביל מראש את סמכויות הפיקוח.

ליאור כץ: אני מציע לאשר את התקנות עם סייג שבמרפסות גג יתאפשר להקים אך ורק עם היתרי בניה.

נירית לוטן: אנחנו באמת קיבלנו את הנוסח הקודם ולא המתוקן, ובו היתה הבעיה שהממונה, לכאורה, לפי הניסוח, היה חייב להתיר.

אופיר פינס-פז: לא.

אופיר פינס-פז: אני התערבתי קצת בנוסח, כפי שראית.

נירית לוטן: - - התיקון של "רשאי הממונה" - - לא היה מזיק גם עדיין להשאיר את הניסוח במקרים חריגים, כדי שיהיה ברור שאמת – יש כאן בעיה מסוימת עם זה שמי שמגיש את התצהיר ומי שבודק את - - בפועל - -

אופיר פינס-פז: ניסינו, במקרים חריגים, ולא הגענו להסכמה עם הממשלה, ואני רוצה שהתקנות לא יישארו על הנייר.

אופיר פינס-פז: אלה לא תקנות של ועדת הפנים והגנת הסביבה.

אופיר פינס-פז: אני מניח שהיינו כותבים תקנות אחרות.

אופיר פינס-פז: אלה תקנות של הממשלה שאנחנו צריכים לאשר או לדחות.

אופיר פינס-פז: צריך להבין את האילוצים האלה.

נירית לוטן: יש בעיה מסוימת עם זה שמי שבעצם בודק את החלופות, התצהיר שהוא מגיש – הוא בדק את כל החלופות, הוא רק לפי עמדת החברה הסלולארית.

נירית לוטן: אף אחד אחר לא בודק.

אופיר פינס-פז: מה זאת אומרת שאף אחד אחר לא בודק?

נירית לוטן: לממונה יש פה שיקול דעת לאשר או לא, אבל מי שעושה את הבדיקה שהמקום נחוץ זה החברה הסלולארית עצמה.

אופיר פינס-פז: אני רוצה התייחסות לנקודה הזו.

אופיר פינס-פז: כותבת החברה תצהיר שהיא חושבת שזה נחוץ – אין לך כושר שיפוט להגיד שאתה מאמין לתצהיר אך לא מקבל אותו?

אופיר פינס-פז: אין לך שיקול דעת על זה?

אופיר פינס-פז: אני מאמין לו, אני לא חושב שמישהו חתם על תצהיר שקרי, אבל אני לא מקבל אותו.

סטיליאן גלברג: כל מתקני הגישה – זו נקודה שצריכה להיות ברורה – מוקמים כאילוץ במקום בו העיריה לא מציגה אלטרנטיבה, אלא- אם יבואו מוועדת התכנון של העיר, ויגידו לחברות הסלולארית – אלה המקומות שאתם מקימים אנטנות ותו לא, ודאי שהדבר הזה מקובל גם עלינו ויש לנו דרך לאלץ גם חברות סלולאריות שיקימו בדיוק באותם המקומות.

סטיליאן גלברג: אבל במקום שראש העיר לא לוקח אחריות – אומר: בעיר שלי צריכה להיות קליטה מלאה, אבל בלי אנטנות, ויש ערים כאלה, אין שום אופציה אחרת באותו מקום, אלא אם תשנה את הזיכיון.

סטיליאן גלברג: בזיכיון – משרד התקשורת מחייב את החברות הסלולאריות לספק כיסוי ב- 99% משטח מדינת ישראל, כולל בערים האלה שראשי הערים רוצים להיות מאד פופולאריים ולהתנגד.

אופיר פינס-פז: משרד התקשורת פה?

אופיר פינס-פז: אולי באמת אנשי משרד התקשורת ישקלו את זה הזיכיון?

אופיר פינס-פז: מי אמר שהם צריכים לכסות 99% ממדינת ישראל?

סטיליאן גלברג: דבר שני, בזיכיון, משרד התקשורת מחייב את החברות לתת לא רק כיסוי אלא גם קיבולת כך שלא יותר מ- 2% מהשיחות ינותקו בזמן השיחה, והדבר הזה, בטכנולוגיה הכי טובה שקיימת היום יתאפשר רק באמצעות אנטנה.

סטיליאן גלברג: אם העיריה תחייב, כפי שנעה ניסיון לא מוצלח, גם מסיבות פוליטיות בעיר מודיעין - כשבאה העיריה יחד עם התושבים וקבעו יחד, בתהליך שיתופי לחלוטין, שאומץ גם בתוכנית מתאר ארצית של משרד הפנים.

סטיליאן גלברג: בתוכנית שיתופית הם קבעו איפה שמים בעיר מודיעין אנטנות.

סטיליאן גלברג: החברות יכולות לשים רק שם.

סטיליאן גלברג: אז במקום הזה אף אחד לא ירצה לשים.

סטיליאן גלברג: מתקני הגישה, לא רק שלא טובים לסביבה, הם לא טובים גם לחברות הסלולאריות מכיוון שכדי לתת את הכיסוי והקיבולת הם צריכים קודם כל לדחוף לקופסאות קטנות את אותן אנטנות ממש.

סטיליאן גלברג: כלומר, שום חיסכון לא ייצא לחברות.

סטיליאן גלברג: אין להן שום ודאות מכיוון שגם אם העיריה לא מתנגדת, אבל השכנים מתנגדים - - שתבינו: מתקן גישה לא רק עושה נזק מבחינת הקרינה, הוא עושה נזק מבחינת הקנאה, כיוון שיש מישהו שמקבל 2,000 דולר וכל השכנים מסביב מקבלים את הקרינה.

סטיליאן גלברג: זה משהו שלא עובר בשקט בשום מקום.

אופיר פינס-פז: אז איך אתה מסביר את זה שהממשלה לא קידמה את הצעת החוק הזו של דב חנין בוועדת ההסכמות, למרות העמדה המאד מובהקת של המשרד להגנת הסביבה?

סטיליאן גלברג: המשרד להגנת הסביבה תמך בהצעת החוק.

אופיר פינס-פז: למרות חלוקת העבודה המאד מובהקת שאתה מדגיש כאן, שאחד מקבל 2,000 דולר וכל היתר מקבלים קרינה.

חן תירוש: הערה נוספת קשורה לתקנת משנה (ז) – לסעיף הרטרואקטיביות.

חן תירוש: כמו שאדוני אמר, הסעיף הזה הוא מרחיק לכת ואני גם באמת חושבת שהוא חורג מההסכמות שדנו עליהן בנוסח התקנות הקודם.

קריאות: - - -

חן תירוש: ההסכמות הקודמות היו שהוא לא יחול על מקורות קרינה שקיימים כבר במרפסות גג.

חן תירוש: אבל יש פה סעיף, למשל, שאומר שהוא לא יחול גם על בקשות לעריכת שינויים במקור קרינה.

גיא צפריר: אני מתייחס לשתי התקנות שנדונות פה היום – עניינן העיקרי הוא לא איכות הסביבה אלא נושא של תכנון ובניה, תנאים לשימוש במרפסות גג להצבת מתקני גישה, כן או לא.

גיא צפריר: אדוני הבהיר את הזיקה הזו גם בהקשר של הצעת החוק שאדוני התייחס אליה.

גיא צפריר: הנושא של קביעת תנאי השימוש במתקני גישה הוסדר בחקיקה ראשית.

גיא צפריר: הדרך להתערב בעניין הזה היא באמצעות חקיקה ראשית.

גיא צפריר: התקנות פה הן תקנות מכוח הסמכה מפורשת של החוק לאיכות הסביבה.

גיא צפריר: לטעמנו, כל הניסיון להסדיר את העניין הזה ולקבוע תנאים בחקיקה ראשית באמצעות חקיקת משנה הוא לא חוקתי.

גיא צפריר: הטיפול בנושא של המרפסות מהזווית הזו, התכנון הבנייתי – ידוע הציבור, כל מה ש - -

אופיר פינס-פז: אתה יודע למה זה קורה –כי כאשר חוקקו את החקיקה הראשית היתה טעות אסטרטגית, כשבעצם ויתרו על הרבה סעיפים בחקיקה הראשית כדי שיהיה להם ביטוי אחר כך בתקנות.

אופיר פינס-פז: עשו טעות.

אופיר פינס-פז: אני לא הייתי עושה את זה, אבל זה מה שבזמנו - -

גיא צפריר: אבל הכללים בענייני חקיקה - חקיקה ראשית וחקיקת משנה הם מאד ברורים: לא ניתן לתקן בחקיקת משנה חקיקה ראשית, וזה מה שמנסים לעשות כאן.

גיא צפריר: אנחנו, כמובן, בעניין הזה, נפעל איפה שאנחנו חושבים, ובנסיבות האלה אנחנו מתנגדים לכל ההסדר הזה של ההגבלה של השימוש במרפסות גג למתקני גישה במסגרת חקיקת משנה.

גיא צפריר: אני אומר עוד דבר- עלתה פה כרגע הסתייגות, ואדוני גם התייחס אליה, לנושא שכבר סוכם לטעמי בדיונים הקודמים, וזה – התחולה של התקנות החדשות על מתקנים קיימים, בהיבט הפרוספקטיבי של עריכת שינויים באותם מתקנים.

גיא צפריר: המתקנים הישנים הם מתקנים שיש להם חיים.

גיא צפריר: הם מתקנים שטיפה מזיזים אותם, מתחזקים אותם - -

אופיר פינס-פז: לא אמרנו שצריך להסיר אותם.

גיא צפריר: כאשר התיקון שמופיע כאן, שאדוני אמר שהוא מתייחס למתקנים חדשים או לשינויים שייערכו בהם, הכוונה היא לאותם שינויים מחמירים שלפי התקנות האלה יהיה חובה לקבל בשבילם את ההיתר של הממונה.

אופיר פינס-פז: תראה מה כתוב פה – "היתרי הפעלה נוספים" - -

גיא צפריר: לאותו מקור קרינה.

גיא צפריר: לאותו מקור קרינה ועל בקשות לעריכת שינויים באותו מקור קרינה.

גיא צפריר: הדגש הוא על מקור הקרינה.

גיא צפריר: אם יש לי היום מקור קרינה ואני רוצה לערוך בו שינוי, שינוי קל - למשל : שינוי הזווית של הכיוון של אותו מתקן –

אופיר פינס-פז: אז אני יכול לכתוב – "למעט שינוי זווית".

אופיר פינס-פז: מה עוד?

אופיר פינס-פז: אני לא רוצה שהיום מקור הקרינה יגדל.

אופיר פינס-פז: זה הכל.

אופיר פינס-פז: אז בא נכתוב את זה.

אופיר פינס-פז: תכתוב את זה איך שאתה רוצה.

אופיר פינס-פז: אין לי בעיה אם אתם עושים תחזוקה - -

גיא צפריר: זה כל מה שיש פה.

אופיר פינס-פז: מאה אחוז.

אופיר פינס-פז: אז אנחנו נתקן את הסעיף ככה שיהיה ברור שכל מה שקשור לסטטוס קוו ותחזוקתו – יותר, בלי שום בקשות נוספות.

אופיר פינס-פז: כל מה שהוא שינוי במובן עצמת מקור הקרינה, נצטרך לבקש היתר מחודש.

גיא צפריר: היתרי הקרינה שהוצאו לפי החוק למקור קרינה קיים – מוגבלים בתוקפם.

גיא צפריר: אני, בעוד שלוש או חמש שנים צריך לחדש - -

אופיר פינס-פז: בכל מקרה.

אופיר פינס-פז: זה לא פוטר אותך מזה.

גיא צפריר: התקנה הזו מיועדת לפטור אותי לגבי אותו מקור קרינה שיאפשר לי לחדש אותו.

אופיר פינס-פז: אם נתנו כאן היתר רטרוקאטיבי למה שכבר קיים – אם עוד שלוש שנים הוא צריך לחדש את הרשיון, אין לו פטור מחידוש הרשיון.

ליאור כץ: הוא נשאר לנצח בתוך הדירה.

ליאור כץ: זו המשמעות.

אופיר פינס-פז: אז למה יש מסלול של חידוש רשיונות?

הדס פיקסלר: ברגע שמבקשים היתר הפעלה חדש, כל הוראות התקנות של לבדוק שוב את החשיפה לקרינה ואת הטווח - -

אופיר פינס-פז: מה זה "היתר הפעלה חדש"?

אופיר פינס-פז: הם לא מבקשים היתר הפעלה חדשה.

אופיר פינס-פז: חידוש.

הדס פיקסלר: כן.

הדס פיקסלר: והבחינה של הממונה על הקרינה לגבי כל - -מתקיימת.

הדס פיקסלר: הדבר היחיד שאותו אנחנו פוטרים כמו שאתם אומרים - -

אופיר פינס-פז: זה את מה שכבר עכשיו קיים.

אופיר פינס-פז: חלק – יש להם עוד שנה, חלק – עוד שנתיים.

גיא צפריר: לכן נכתב פה "אותו מקור קרינה".

קריאות: - - -

הדס פיקסלר: הדבר היחיד שלא יחול עליהם זה להביא את התצהיר הזה.

הדס פיקסלר: אבל אם עכשיו מגישים לסטיליאן גלברג איזושהי בקשה לעשות איזה שהוא שינוי – הוא בודק אותם מחדש.

הדס פיקסלר: הם לא יצטרכו שוב להביא - -

אופיר פינס-פז: הסבירות שהם יקבלו אישור מחודש – גבוהה ביותר.

קריאות: - - -

קריאה: למה הם לא יצטרכו להביא שוב תצהיר לגבי החלופות?

אופיר פינס-פז: זה שכרגע לא נוריד שום אנטנה- זה מקובל, במסגרת הפשרות.

אופיר פינס-פז: אבל אם צריך לחדש רשיון, כשהמשמעות היא בעצם רשיון חדש, מדוע שלא יכתבו תצהיר שזה המצב?

אופיר פינס-פז: מה הבעיה?

אופיר פינס-פז: אולי זה כבר לא המצב, כי המקומות האלה סומנו מזמן והיום יש אלטרנטיבות אחרות?

אופיר פינס-פז: מה מפריע לך, ומה מפריע להם, הדבר הזה?

הדס פיקסלר: כי מראש כתבנו שאת הבקשה הזו צריך לצרף להיתר הקמה.

הדס פיקסלר: וכשמחדשים את היתר ההפעלה זה לא המצב של היתר הקמה חדש.

הדס פיקסלר: גם אם לא היינו כותבים את זה משתמע.

אופיר פינס-פז: מצד אחד אמרת שחידוש זה התחלה חדשה.

הדס פיקסלר: התחלה חדשה של הבדיקה של ההפעלה.

אופיר פינס-פז: אז זה לא היתר הקמה.

הדס פיקסלר: לפי חוק הקרינה הבלתי מייננת, כדי להקים מקור קרינה, זה הליך דו שלבי: היתר הקמה והיתר הפעלה.

אופיר פינס-פז: או.

אופיר פינס-פז: קי: אז היתר ההפעלה – זה מחדש, היתר הקמה - נשאר.

הדס פיקסלר: מה שכתוב בתקנת משנה (ה) זה שצריך לצרף את התצהיר הזה לבקשה להיתר הקמה.

הדס פיקסלר: אנחנו סיכמנו משהו - -

אופיר פינס-פז: סיכמנו.

אופיר פינס-פז: אני, במסגרת הפשרות העמוקות לא פותח את זה.

אופיר פינס-פז: מי שקיבל בהפקר היתר הקמה, ניתן לו את - - אבל נעשה את השינויים שהצעתי.

חיים מזר: אני ממשרד התקשורת.

חיים מזר: אני עומד בראש הצוות הבין-משרדי לנושא מתקן גישה אלחוטי.

חיים מזר: לפני שנתיים, ב- 28 בנובמבר, קיבלתי במייל את התקנות.

חיים מזר: במשך יותר משנתיים אנחנו עושים מאמץ אדיר, כל משרדי הממשלה.

אופיר פינס-פז: עושים מאמץ אדיר לטרפד את התקנות.

חיים מזר: אני לא רוצה לטרפד את התקנות.

חיים מזר: משרד התקשורת לא רוצה לטרפד את התקנות.

חיים מזר: משרד התקשורת איננו רוצה שבדיון על תקנות של חוק הקרינה, כל הזמן, מה שמדברים זה רק על מתקני גישה נוספים.

חיים מזר: דיבר אתך שמאי אסיף.

חיים מזר: אנחנו נוסעים בשעה 12:00 לרמלה כדי לדבר על תמ"א 36.

חיים מזר: תמ"א 36 מתעסקת בנושא של תכנון.

חיים מזר: יש את חוק התכנון והבניה וחוק התקשורת.

קריאות: - - -

חיים מזר: ביום שני זה, לפני יומיים, אחרי הרבה מאמצים, הגיעו משרדי הממשלה לניסוח.

חיים מזר: באותו יום החלטת שמתכנסים היום.

חיים מזר: אני חושב שהמטרה של כולנו עכשיו היא לנסות לעשות מאמץ לקבל את זה עם שינויים שלא נצטרך להתנגד להם, שלא יגידו שאנחנו מתנגדים.

אופיר פינס-פז: אני מבין אותך.

אופיר פינס-פז: זה לא עניין אישי.

אופיר פינס-פז: לא שלך ולא שלי.

אופיר פינס-פז: היה איזה נוסח שהצעתם שאני לא הסכמתי אפילו להניח אותו לדיון.

אופיר פינס-פז: הנחתי את היועץ המשפטי לוועדה לומר את זה לכם, כי יש דברים שאני מוכן לדון עליהם ויש דברים שלא.

אופיר פינס-פז: אבל מה שאני מוכן לדון – זה לא אומר שזה סגור.

אופיר פינס-פז: יש פה עוד אנשים, יש עוד דעות.

אופיר פינס-פז: למה מקיימים דיון?

אופיר פינס-פז: לשמוע את כל הצדדים המקצועיים, הציבוריים, ואת חברי הכנסת, שנוכל להחליט.

אופיר פינס-פז: לכן, הנוסח שהונח הוא נוסח שאני יכול להתחיל לדון עליו, מחדש.

אופיר פינס-פז: זה דיון מחודש, אני רוצה להזכיר.

אופיר פינס-פז: עכשיו יש עוד כמה הערות.

אופיר פינס-פז: אז חלק מההערות נשמעו לי סבירות, וחשבתי שנכון להכניס אותן, תכף אומר אותן, וחלק אמרתי – למרות שאני תומך בהן, לא צריך לפתוח אותן, כי עוד פעם משרד התקשורת לא יאשר, ולא נגיע לשום מקום.

אופיר פינס-פז: אנחנו מנסים להגיע לזה.

אופיר פינס-פז: אז לא יכולים להגיד - רגע, כתבתם נוסח, תאשרו אותו ככתבו וכלשונו.

אופיר פינס-פז: ככה זה לא עובד בדיון ציבורי.

אופיר פינס-פז: הכל פתוח לדיון.

אבי דבוש: קודם כל- האמירה לגבי התמ"א היא מאד מקוממת.

אבי דבוש: מדברים על חוק התכנון והבניה, ומתקני גישה אלחוטיים, כמו שאנחנו יודעים – ניסינו - -

אופיר פינס-פז: אני מציע שתפנה לשמאי אסיף היום, בכתב, בעקבות הדיון בוועדה, ותגיד לו שלא מקובל עלינו שהדיון על התמ"א הוא דיון שלא נעשה בשקיפות מספקת.

אבי דבוש: זו לא הבעיה.

אבי דבוש: הבעיה היא שמתקני גישה אלחוטיים לא נכנסים לגדר חוק התכנון והבניה, היות והם פטורים מהיתר בניה.

אבי דבוש: אנחנו חייבים לתקן את זה, באיזושהי צורה, ובאמת, כמו שאמרת - משרד התקשורת בולם כל דרך, גם בחקיקה ראשית וגם בתקנות.

אופיר פינס-פז: נציע הצעת חוק לתקן את זה.

אבי דבוש: לגבי סעיף (ז) – לפי מיטב הבנתי הצנועה בעניינים משפטיים, זה מרוקן מתוכן את כל הנושא של חידוש ההיתרים.

אבי דבוש: אם אנחנו אומרים שהם לא צריכים שוב להצהיר, ושיבדוק הממונה שיש חלופות וכו' -אז זה אומר שהם יישארו לנצח.

אבי דבוש: הממונה, רק בשבוע שעבר - - -

אופיר פינס-פז: אבל צריכים להחליט.

אופיר פינס-פז: האויב של הטוב הוא הטוב ביותר.

אופיר פינס-פז: יש איזשהו סטטוס קוו.

אופיר פינס-פז: אנחנו מדברים על מעתה ואילך.

אופיר פינס-פז: התקנות הן עכשיו.

אופיר פינס-פז: לצערי הרב החוק איפשר, והם ברחו מתקנות –הכל נכון.

אופיר פינס-פז: חלק מהסוסים ברחו מהאורווה, אין ספק.

אופיר פינס-פז: אבל עכשיו יש אפשרות לשים דלת באורווה.

אופיר פינס-פז: חלק יהיה – וחלק לא יהיה.

אופיר פינס-פז: תמיד אמרנו שהתקנות הן מעתה ואילך.

אופיר פינס-פז: הסכמנו לזה גם אז.

אבי דבוש: מעתה ואילך – זה בסדר גמור, אבל דובר בחוק, בחקיקה הראשית, על חידוש היתרים, כל - - -

אופיר פינס-פז: היתרי הקמה או היתרי הפעלה?

אופיר פינס-פז: זה לא אותו הדבר, מסתבר.

אבי דבוש: זה רק לגבי היתר הפעלה.

אופיר פינס-פז: יפה.

אופיר פינס-פז: בהיתר הפעלה – יהיה את כל הפרוצדורה.

אופיר פינס-פז: היתר הקמה – לא.

אופיר פינס-פז: אבי דבוש: אז פה מוציאים את העניין הזה של לחפש אלטרנטיבות והתצהיר - -

אופיר פינס-פז: למה שכבר קיים.

אופיר פינס-פז: הם אבל עדין יצטרכו לחפש אלטרנטיבות למה שאיננו קיים.

אופיר פינס-פז: תסתכל על חצי הכוס המלאה.

אבי דבוש: אבל אלף מוקדי השידור שרק בשבוע שעבר נאמר שהם חושפים את הציבור להכי הרבה קרינה, הם יישארו על מקומם לנצח.

אבי דבוש: הממונה על הקרינה אמר בשבוע שעבר שמתקני הגישה במרפסות ובדירות חושפות את הציבור להכי הרבה קרינה.

סטיליאן גלברג: החשיפה היא עדיין - -

אבי דבוש: יחסית לכל מוקד שידור אחר.

אופיר פינס-פז: קודם כל – יש חוק מתקני גישה.

אבי דבוש: אין לנו, כבר.

אופיר פינס-פז: שלא מקודם.

אופיר פינס-פז: יש גם בית משפט עליון, שצריך להכריע בדבר הזה.

אופיר פינס-פז: התקנות האלה לא יכללו מתקני גישה, אני כבר אומר.

הדס פיקסלר: אז אין תקנות.

אופיר פינס-פז: אני מוכן שיהיה על פי ההנחיות החדשות שאפשר יהיה להתקין במרפסות אנטנות - למרות שזה שינוי מעמדת הוועדה, אבל לא מתקני גישה.

אופיר פינס-פז: אנטנות - תלכו ותקימו בצורה שקופה ומסודרת.

קריאות: - - -

אופיר פינס-פז: תבקשו את הסכמת השר.

הדס פיקסלר: הוא לא ייתן.

גיא צפריר: אתה חוזר אחורה מהתקנות הקיימות.

קריאות: - - -

גיא צפריר: אדוני עכשיו חוזר מההכרעה שהיתה בוועדה הקודמת.

גיא צפריר: לא מצמצם מכאן והלאה, אלא מחזיר אותנו לעמוד הראשון.

אופיר פינס-פז: תסביר מדוע.

גיא צפריר: כי לפי הנוסח ששר התקשורת לא אישר, היה אפשר להקים מתקני גישה חדשים אחרי שעוברים את כל המסלול החדש על מרפסות גג - -

אופיר פינס-פז: מה פתאום?

הדס פיקסלר: לא היתה החרגה של מרפסות גג קודם.

אופיר פינס-פז: לא היה ניתן לעשות כלום על מרפסת.

קריאות: - -

גיא צפריר: רק באותם מקרים חריגים.

גיא צפריר: אז עכשיו אדוני אומר: לא רק לא במקרים חריגים.

גיא צפריר: אין מתקני גישה בכלל.

אופיר פינס-פז: אבל למה אתם לא יודעים להתקין אנטנות?

גיא צפריר: כי אנטנות לא מתקינים כמו רמקולים.

גיא צפריר: אנטנה באה עם הציוד, זה מתקן גישה.

גיא צפריר: אנטנה זה חלק ממתקן גישה.

גיא צפריר: זה לא עומד לבד.

גיא צפריר: צריך לשדר לתוך האנטנה.

אופיר פינס-פז: אז לפי הגישה שלך - כל אנטנה היא מתקן גישה.

סטיליאן גלברג: כל אנטנה שנכנסת לקופסה של 80 X 50 X 30 זה מתקן גישה.

אופיר פינס-פז: אבל לא מדובר על זה.

סטיליאן גלברג: בכל אנטנה יש ציוד נלווה.

סטיליאן גלברג: גם למתקן גישה וגם לאנטנות רגילות.

סטיליאן גלברג: מה שאדוני אומר - ו אני חושש שמשרד התקשורת יתנגד ושוב המשרד לא יוכל לבצע פיקוח - -

אופיר פינס-פז: אבל אנחנו פותחים פתח להתקנה.

אופיר פינס-פז: מה, רק - - להתחיל לבצע מתקני גישה במדינת ישראל?

אופיר פינס-פז: זה מה שאתם אומרים לי.

ליאור כץ: זה הכי נוח.

אופיר פינס-פז: אנחנו מאפשרים היום להתקין על מרפסות, על פי בקשת הממשלה, אנטנות, לא מתקני גישה, כי מתקני גישה זה התחכמות, זו הסתרה, וזה בעייתי, ואולי זה לא חוקי בכלל, על פי בית המשפט.

אופיר פינס-פז: יש ערכאה אחת, גבוהה, שאומרת שזה לא חוקי.

אופיר פינס-פז: מה אתם רוצים, שניתן לזה הרשאה?

אופיר פינס-פז: למה אי אפשר להתקין אנטנה נורמלית?

סטיליאן גלברג: כל הנושא של מתקני גישה צץ רק בגלל הסירוב של כמה רשויות לתת היתר בניה.

סטיליאן גלברג: זה משהו שנתון בידי הרשויות המקומיות.

אופיר פינס-פז: אז יש שתי אפשרויות, ואני משאיר את זה לכם – או שאנחנו נכתוב שאנחנו מאפשרים את התקנה הזו, אבל לא למתקני גישה 50 על 30- נציין בדיוק איזה, כדי שזה יהיה ברור, והדבר השני, האלטרנטיבה השניה היא לכתוב שאפשר להתקין על גג, כמו שביקשת, בהיתר.

אופיר פינס-פז: אם יהיה היתר למתקן גישה, אז יהיה היתר למתקן גישה.

גיא צפריר: יש שני מסלולים בארץ להתקנת מתקני שידור.

גיא צפריר: המסלול של היתר בניה – הוא לא עובר בתקנות האלה.

גיא צפריר: לא בפטור של מתקני הגישה, וכו'.

גיא צפריר: הוא עובר דרך הוועדה המקומית, הוועדה המקומית צריכה להתיר אותו.

גיא צפריר: הדיון כאן לא מעלה ולא מוריד לגבי אותם מתקנים שטעונים היתר בניה.

גיא צפריר: המסלול השני הוא מסלול פטור למתקן גישה אלחוטי, שמנסים לצמצם אותו דרך הפילטר של התקנות האלה.

גיא צפריר: אם אדוני עכשיו כותב, מה שלא היה בתקנות עד היום בבוקר – שהתקנות האלה לא חלות על מתקן גישה אלחוטי, המשמעות היא, או הניסיון הוא – בעצם, לעקר לחלוטין את האפשרות להתקין מתקני גישה סלולאריים ובכלל, על מרפסות גג.

גיא צפריר: זו המשמעות.

גיא צפריר: אין מסלול אחר פטור.

גיא צפריר: וזה – בחקיקת משנה.

גיא צפריר: זה מה שאדוני עושה.

אופיר פינס-פז: הבנתי.

אופיר פינס-פז: ואתם אומרים שזה מרחיק לכת.

אופיר פינס-פז: לכן אני מציע – הצעתי אלטרנטיבה, שיהיה ברור שאפשר יהיה להתקין על מרפסות, בהיתר בניה.

גיא צפריר: עם כל הכבוד, לקבוע שעל מרפסות אפשר, בהיתר בניה, זה לא בתקנות האלה.

גיא צפריר: זה היה שלשום.

אופיר פינס-פז: מה זה מפריע לך?

אופיר פינס-פז: זה המובן מאליו.

אופיר פינס-פז: למען הסר ספק.

אופיר פינס-פז: הוא, למשל, לא בטוח.

אופיר פינס-פז: אדם אחד לא בטוח.

אופיר פינס-פז: ואז, אני לא נכנס למתקני הגישה, רק אני אומר שצריך היתר.

גיא צפריר: ברגע שאתה אומר שצריך היתר לכל התקנה על מרפסת, המשמעות היא שאתה אומר, בדיוק באותה נשימה, שהפטור שנקבע בחקיקה ראשית למתקני גישה – לא בתוקף.

גיא צפריר: אדוני רוצה לעשות את הדבר הזה?

גיא צפריר: זה לא חוקתי מה שאתה עושה.

אופיר פינס-פז: זה לא – לא בתוקף, זה לא בתוקף למרפסות.

גיא צפריר: אבל איפה הפטור?

גיא צפריר: הפטור הוא על מרפסות גג.

גיא צפריר: ועל גגות.

אופיר פינס-פז: ומה על עמודי תאורה?

קריאות: אין פטור.

גיא צפריר: תקרא אדוני : על גג בניין.

גיא צפריר: ומרפסת גג – בתוך הדבר הזה.

גיא צפריר: זה הכל.

גיא צפריר: אז אם אתה אומר – לא במקומות שמותר, הצטרפת לאלה שאומרים איפה לא, כמו ראשי הערים.

גיא צפריר: צריך בסוף פתרון מעשי.

אופיר פינס-פז: לא נוכל לאשר את התקנות.

הדס פיקסלר: צריך לומר – אם רוצים לתקן את כל עוולות העולם והן רבות דרך התקנות – אי אפשר.

הדס פיקסלר: אלה תקנות של בטיחות קרינה.

הדס פיקסלר: להכניס פה התייחסויות, להוסיף היתר בניה איפה שנדרש- שלא נדרש, מבחינתנו, זו לא הסמכות שניתנה לנו במסגרת החוק.

הדס פיקסלר: לא ניתנה לנו סמכות במסגרת החוק להוסיף דרישות של היתרי בניה איפה שאין, גם אם למשל חשבנו שצריך לבטל את הפטור הזה – אין לשר להגנת הסביבה סמכות לעשות את זה במסגרת התקנות האלה, שמכוחם הוא יכול להתייחס לנושא של בטיחות קרינה.

הדס פיקסלר: רציתי גם להזכיר שבתקנות שהוועדה אכן אישרה, ב- 2007, לא היתה דרישה כזו, ולא היתה החרגה של מרפסות גג.

אופיר פינס-פז: אבל אישרנו חריג.

הדס פיקסלר: אבל החריג הזה לא אמר את שני הדברים שאמרת עכשיו.

הדס פיקסלר: אתה עכשיו הולך אחורה, והם צודקים בזה.

הדס פיקסלר: מה שמדאיג אותי, שברור לי לחלוטין מה יקרה מבחינת שר התקשורת – פשוט לא יהיו לנו תקנות, וזה חבל כי התקנות כוללות עוד הרבה נושאים מאד חשובים שאנחנו מפספסים אותם.

אופיר פינס-פז: אתם רוצים שאני אתן לגיטימציה לקומבינה שלכם.

אופיר פינס-פז: לא יהיה, בעולם.

אופיר פינס-פז: גם אם לא יהיו תקנות.

אופיר פינס-פז: אני לא מסוגל.

אופיר פינס-פז: חכו שיהיה פה יושב ראש ועדה אחר שיעצום עיניים ויאשר לכם את זה.

אופיר פינס-פז: אתם רוצים שאני אאשר מתקני גישה על מרפסות, שזה דבר שהוא לא חוקי בעיניי.

אופיר פינס-פז: אתם רוצים שאני אתן לזה גושפנקא ולגיטימציה.

אופיר פינס-פז: לא יהיה, בעולם.

אופיר פינס-פז: גם אם לא יהיו תקנות.

הדס פיקסלר: אבל חוק התקשורת נתן לזה - -

אופיר פינס-פז: אתם רוצים שאני אתן את ההכשר לשרץ.

אופיר פינס-פז: אין סיכוי.

חיים מזר: התחלת את הישיבה, כבוד היושב ראש, בהסברים כמה התקנות חשובות.

חיים מזר: המשרד להגנת הסביבה עבד על חוק הקרינה משנת 2000 ולפני זה, ועל התקנות, לפני שהוא העביר לי, לפני שנתיים, הוא עבד עוד שננתיים לפני כן.

חיים מזר: אני חושב שייעשה עוול לכולנו אם היום - -

אופיר פינס-פז: מה אתה רוצה שאני אעשה?

חיים מזר: שתילחם נגד מתקני גישה בחקיקה, כמו שהתחלת - -

אופיר פינס-פז: אתם לא נותנים לי.

חיים מזר: תעשה את זה.

אופיר פינס-פז: הנה, אני עושה אתכם הסכם.

אופיר פינס-פז: אם ועדת ההסכמות תאפשר את חוק הגישה, אם תסירו את ההתנגדות שלכם, ותאפשרו את העברת חוק מתקני גישה לקריאה ראשונה, אני אחתום על התקנות האלה, עם התוספות שאתם מבקשים.

אופיר פינס-פז: לך לשר, תגיד לו את זה.

חיים מזר: יושב מנהל האגף, נתי שוברט – אם הוא ילך לשר בעניין הזה - - אנחנו לא נפתור כאן את בעיית מתקני הגישה.

אופיר פינס-פז: אז הצעתי פתרון פוליטי – אם תאפשרו את המשך הדיון הפרלמנטרי, בכנסת הבאה, מקריאה ראשונה - אפשר לא להעביר עליה רציפות, ועוד דברים, אבל אם תאפשרו את זה- אני אאפשר את זה.

אופיר פינס-פז: ככה, לסגור גם את המסלול החקיקתי וגם לתת הכשר לדבר הזה?

אופיר פינס-פז: אתם מבקשים יותר מדי.

חיים מזר: מה שאני יכול להבטיח, כיושב ראש הצוות הבין משרדי לנושא מתקני גישה אלחוטי, וכאן אני אצהיר שהגישה האישית שלי ידועה להרבה אנשים – הדעה האישית שלי, בנושא מתקני גישה אלחוטי.

חיים מזר: אם אתה תיתן לי את הכבוד שאני מנהל את זה, בשבוע הבא אנחנו עושים דיון ראשון, עד סוף החודש אני אתן את המסקנות של הצוות הבין משרדי והן תהיינה שקופות לציבור בניגוד למה שעושה משרד הפנים, שלא נותן את מה שאנחנו עושים היום אחרי הצהריים באינטרנט.

חיים מזר: אצלנו זה יהיה באינטרנט.

חיים מזר: ליאור כץ כבר ראה את הזימון.

חיים מזר: הוא יראה את המצע, יראה את הסיכומים שלנו - - ושם אנחנו נטפל.

אופיר פינס-פז: אתה זוכר שהמנכ"ל ישב ודיבר על ה y max?

אופיר פינס-פז: אחר כך ראיתי בעיתון שזה לא יהיה גם ב – 2009.

אופיר פינס-פז: הוצאתם הודעה מסודרת, השר אטיאס הודיע שאין אפשרות לדבר על זה ב- 2009.

אופיר פינס-פז: אולי ב- 2010.

חיים מזר: כיושב ראש הצוות הבין משרדי אני מבטיח לעשות את העבודה.

חיים מזר: אתה תהיה מכותב.

אופיר פינס-פז: אני מציע שתי הצעות – ההצעה שהצעתי בעינה עומדת:

אופיר פינס-פז: אם הממשלה תאשר לוועדת ההסכמות להעביר את החוק בקריאה ראשונה, אנחנו נאשר את ה - -

משה גפני: אני אומר לך בשמו – שר התקשורת מתנגד.

ברוריה מנדלסון: עכשיו דיברתי עם מנכ"ל המשרד.

תומר רוזנר: לגבי הנושא של להתנות בהיתר בניה – זה משהו שהמחוקק הראשי התייחס אליו בחוק הקרינה.

תומר רוזנר: המחוקק אמר שצריך היתר בניה, ויש סעיף שלם על זה – איך קושרים בין היתר ההפעלה או ההקמה לבין היתר הבניה, ומתי לא צריך.

תומר רוזנר: לכן, גם אם השר להגנת הסביבה מאד ירצה - -

אופיר פינס-פז: זה לא השר להגנת הסביבה, זה שר התקשורת.

קריאה: לא, זה תקנות של הגנת הסביבה.

הדס פיקסלר: אתה שם אותנו במבוי סתום.

הדס פיקסלר: אין לנו איך לצאת מזה.

הדס פיקסלר: אתה מבקש דברים שלא בסמכותנו להחליט.

אופיר פינס-פז: את מבקשת ממני לתת הכשר להמשך התקנת מתקני גישה על גגות, שיהיו חוקיים - -

הדס פיקסלר: אבל ההקשר קיים בחוק התקשורת, בזק ושידורים.

הדס פיקסלר: התקנות האלה לא קשורות לזה, הן לא יכולות לאסור על זה.

הדס פיקסלר: זה לא קשור.

אבי דבוש: אז בואי נחזור לסעיף המקורי, למנוע - -

סטיליאן גלברג: אני חושב שמשהו טוב היום עדיף על משהו מצוין בעוד שנתיים.

סטיליאן גלברג: קח בחשבון שהיום, בזמן שאנחנו מדברים, בהיעדר אגרות שהתקנות האלה מאפשרות, בעקבות הסדרים אחרים שהתקנות האלה מאפשרות, כל תושב במדינת ישראל נמצא ליד מתקנים שהפיקוח שלהם מאד רופף.

אופיר פינס-פז: אני מוכן להוריד לגמרי את סעיף (ה) – לא לכתוב כך ולא אחרת.

אופיר פינס-פז: הרי מה אתם עושים?

אופיר פינס-פז: יש את התקנות, ואחרי זה יש את סעיף 8(ה) שאומר – יש תקנות, עכשיו תברחו מהתקנות.

הדס פיקסלר: אבל זה בנוסף, זה בכפוף ליתר הוראות - -

אופיר פינס-פז: אבל את נותנת אפשרות היום להתקין בכל מקום ובצורה מרחיקת לכת - -

הדס פיקסלר: אבל זה לא התקנות האלה מאפשרות.

שירה ברנד: האפשרות הזו נולדה מהתיקון לחוק התכנון והבניה, לא מהתקנות האלה.

שירה ברנד: בין אם תהיינה תקנות ובין אם לא תהיינה, האפשרות הזו קיימת.

אופיר פינס-פז: אז בואו נמחק את זה אם זה קיים.

אופיר פינס-פז: נמחק את סעיף (ה).

שירה ברנד: - - אומרים: אין בהוראה כדי למנוע - -בכפוף לדיני התכנון והבניה, הקמה והפעלה.

שירה ברנד: בכל מקרה התקנות כפופות לדיני התכנון והבניה.

שירה ברנד: עכשיו אנחנו קשורים, באמת, בפרשנות שאנחנו נותנים לעניין, או בפרשנות שייתן בית המשפט, או בתיקון לחקיקה.

שירה ברנד: התקנות האלה הן על יד.

שירה ברנד: הן לא קובעות שום דבר בעניין.

שירה ברנד: הן לא אלה שקובעות את הצורך בהיתר או את אי הצורך.

שירה ברנד: הן רק מסדירות את המסגרת - -

אופיר פינס-פז: אני מציע כך – לא נוכל לסכם את הדיון, עם כל הרצון הטוב.

אופיר פינס-פז: אנחנו נמתין למשרד התקשורת.

אופיר פינס-פז: אתם אומרים שאתם עושים עבודה.

אופיר פינס-פז: מתי אתם מסיימים?

חיים מזר: 31 בדצמבר, 2008.

חיים מזר: הדו"ח יוגש.

חיים מזר: קרוב לוודאי שהוא לא יהיה שלם כי משרד הפנים קיבל מ – 60% מהוועדות את התשובות, ומשרד הגנת הסביבה ביום שני יגיש לי את החומר.

אופיר פינס-פז: אם משרד התקשורת יבוא עם איזו פריצת דרך או שבית המשפט העליון יקבע איזושהי פסיקה שתאפשר לנו לחזור לתקנות בכנסת הנוכחית – נחזור לתקנות.

אופיר פינס-פז: הכנסת הנוכחית פועלת עד 10 בפברואר.

אופיר פינס-פז: אני אוכל לכנס את הוועדה ולעשות את ההחלטה.

תומר רוזנר: אני מציע לוועדה- כיוון שיש מחלוקת לגבי סימן ג' – פרק ג' של התקנות, שעניינו טווחי בטיחות ורמות חשיפה, כל הפרקים האחרים אינם שנויים במחלוקת – אני מציע לאשר.

אופיר פינס-פז: אני מחריג את פרק ג' כולו, סימן ג'.

אופיר פינס-פז: נביא לאישור רק את ב', ד', ה', ו'.

אופיר פינס-פז: והתוספות הרלבנטיות לפרקים שאנחנו מאשרים.

אופיר פינס-פז: מה שרלבנטי ל- ג' לא נאשר.

אופיר פינס-פז: אושר פה אחד.

אופיר פינס-פז: אני מודה לכם, הישיבה נעולה.